એક સ્ત્રી [ Scarlett Johansson ] સ્કોટલેન્ડ’નાં ગ્લાસગો શહેર’માં એક મિનીવાન લઈને ફરી રહી હોય છે , તેની આંખો સતત અવલોકન કરી રહી હોય છે . થોડા એકલા , એકલવાયા વ્યક્તિઓ’નો અંદેશો આવતા જ તેણી તેમને વાન’માં આવવાનું કહે છે કે જેથી તે પોતાનો રસ્તો શોધી શકે . વાન’માં બેસતા જ ઔપચારિક વાતો પૂરી થયે તે સ્ત્રી તે પુરુષો’ને આંખોથી આમંત્રણ પાઠવે છે ! અને ત્યારબાદ તે તેમને એક વિચિત્ર મકાનમાં લઇ જાય છે . . . આ મકાન કૈક જુદું જ છે , ઘરની અંદર નથી કોઈ દિવાલ કે નથી કોઈ છત ! બસ નીચે એક ગ્લાસ જેવી સપાટી અને ચારે બાજુ અંધકાર . . બંને નિર્વસ્ત્ર થતા જાય છે અને ત્યાં જ પેલો વ્યક્તિ નીચે’ની સપાટી’માં ગરકતો જાય છે અને પેલી સ્ત્રી ઉપર જ રહી જાય છે !! સપાટી’ની નીચે શું હતું ? આ સ્ત્રી કોણ હતી ?? તે આવું શા માટે કરે છે ??? સ્પોઈલર , છતાં પણ વાંચો :: તે સ્ત્રી એક એલિયન હતી અને તે આવા એકલવાયા અને ગુમ થયે ઝાઝી ચર્ચા ન જગાવે તેવા વ્યક્તિઓ’નો શિકાર કરી રહી હતી અને તેમનું માંસ તેના ગ્રહ સુધી પહોંચાડતી હતી કેમકે જેમ અહીંયા આપણે માણસોને ગાય / બકરા / ભૂંડ / મરઘા’ને હલાલ કરીને ખાવાનો જબ્બર ચસ્કો છે તેમ જ પેલા એલિયન્સ’ને માણસોનું માંસ ખાવાનું પસંદ છે !! [ ચીતરી ચડી ગઈ ને ! ] હજુ આ તો પાશેરા’માં પહેલી પૂણી છે પણ ખરો ટ્વિસ્ટ તો બીજા હાફ આસપાસ આવે છે કેમકે એક તબકકા સુધી તે સ્ત્રી આવું એટલા માટે કરતી હોય છે કે તેણી કાઈ સંવેદન અનુભવતી જ નહોતી !! તેના માટે તો આપણે કેમ કોઈ મચ્છર’ને એક થપાટ મારીને પાડી દઈએ તેવું જ કઈક હતું ! તે સતત પોતાને સોંપાયેલું કામ કરી રહી હતી , પણ એકદા તે કૈક જોઈ જાય છે , સંવેદન’નો પ્રથમ ફણગો તેનામાં ફૂટે છે અને તેના અસ્તિત્વ’માં કૈક ખલેલ પડે છે . તે પોતાના અસ્તિત્વ બાબતે મૂંઝાય છે , કે આ ચામડીના ઓઠા હેઠળ હું કોણ છું ? જેનો વેશ મેં લીધો છે તે એક સ્ત્રી હોવું એટલે શું ? સરવાળે માણસ હોવું એટલે શું અને આખરે આ અફાટ કુદરત’માં માણસનું હોવું એટલે શું ?? સ્વાદ , ગંધ અને દ્રશ્ય’નું આ પરિમાણ શું છે ? અવાજો’ની આ કુદરતી અને કૃત્રિમ સૃષ્ટિ ક્યા સુધી વિસ્તરે છે ? સ્પર્શ’નું ગણિત શું છે અને બે વ્યક્તિઓ દૈહિક આકર્ષણ’થી શા માટે પરસ્પર ખેંચાય છે ? – મતલબ કે તેનું સંવેદન’જગત ધબકવા માંડે છે , તેની આશ્ચર્ય’ની સીમાઓ વિસ્તરે છે .